KIRJALLINEN KYSYMYS E-0432/00 esittäjä(t): Giorgos Katiforis (PSE) komissiolle. Komission ja kansainvälisen autoliiton välinen kiista.



Virallinen lehti nro 330 E , 21/11/2000 s. 0157 - 0158



KIRJALLINEN KYSYMYS E-0432/00 esittäjä(t): Giorgos Katiforis (PSE) komissiolle (23. helmikuuta 2000) Aihe: Komission ja kansainvälisen autoliiton välinen kiista Voiko komissio selittää, miksi se syytti kansainvälistä autoliittoa (FIA) kilpailumääräysten rikkomisesta vasta kesäkuun lopussa vuonna 1999, vaikka FIA toimitti sääntönsä ja määräyksensä komissiolle vapaaehtoisesti jo heinäkuussa 1994, ja voiko komissio ilmoittaa, mitä teknisiä raportteja komission kilpailuyksikkö on teettänyt syytöstensä tueksi? Voiko komissio selittää, miksi se katsoi aiheelliseksi rikkoa omia salassapitomääräyksiään ja antaa FIA:n tapausta koskevia tietoja laittomasti lehdistölle? Voiko komissio ilmoittaa, mihin toimiin se on ryhtynyt rangaistakseen niitä, jotka käynnistivät edellä mainitut toimet, nyt kun ensimmäisen asteen tuomioistuin on tuominnut komission toimet? Voiko komissio ilmoittaa parlamentille, mitä komission kannan puolustaminen FIA:ta vastaan ensimmäisen asteen tuomioistuimessa on tullut maksamaan, mukaan lukien (a) sen maksettaviksi määrätyt oikeudenkäyntikustannukset ja (b) oikeudellisen yksikön asian puolustamiseen käyttämät miestyötunnit? Voiko komissio taata, että jos Euroopan yhteisöjen tuomioistuin hyväksyy kilpailumääräysten rikkomista koskevat komission syytökset, tämä ei johda siihen, että Formula 1 -kisojen vapaata televisiointia Euroopan kansalaisille rajoitetaan tai että se loppuu kokonaan? Voiko komissio vahvistaa, että komissaari Redingin urheilua koskeva kertomus, jonka komissio hyväksyi joulukuussa 1999 ja joka esitettiin Helsingin huippukokoukselle, on komission viimeisin ja lopullinen urheilun hallinnointia ja sisämarkkinamääräysten soveltamista koskeva lausuma? Jos vastaus on myönteinen, voiko komissio vahvistaa, että kaikkien komission yksiköiden edellytetään noudattavan mainitun raportin suuntaviivoja, kun ne toimivat EU:n nimissä? Mario Montin komission puolesta antama vastaus (4. huhtikuuta 2000) Kysymys, jonka arvoisa parlamentin jäsen on esittänyt, liittyy valmisteilla olevaan kilpailuoikeudelliseen tutkimukseen. Koska kirjallinen kysymys liittyy vireillä olevaan asiaan, komissio kehottaa kysyjää tutustumaan 28. tammikuuta 1999 päivättyyn kirjeeseen, jonka silloinen kilpailukomissaari oli lähettänyt EP:n silloiselle talous- ja raha-asioita sekä teollisuuspolitiikkaa käsittelevän valiokunnan puheenjohtajalle; siinä todetaan, että vireillä olevista asioista voidaan antaa ainoastaan vähäistä, yleistä ja julkista tietoa. Vastauksena vireillä olevan asian käsittelyn viivästymiseen komissio kehottaa kysyjää tutustumaan edellä mainittuun kirjeeseen, jossa se toteaa, että Kansainvälinen autourheiluliitto FIA on itse laajentanut asian soveltamisalaa muuttamalla sääntöjänsä ja tekemällä vuoden 1997 syyskuussa uuden ilmoituksen formula 1 -kilpailuista. Niin ikään kirjeessä mainitaan, että alkuperäisen ilmoituksen toimittamisen jälkeen komissiolle on tehty useita kanteluja FIA:a vastaan. Kilpailun pääosasto ei ole teettänyt teknisiä raportteja FIA:an liittyvissä asioissa. Tarvittavat tiedot on saatu varsinaisilta tai kolmansilta osapuolilta joko niiden omasta aloitteesta tai komission pyynnöstä. Koska tietoja oli vuotanut lehdistölle, komissio esitti 26. heinäkuuta 1999 julkisen anteeksipyynnön (lehdistötiedote IP/99/564) ja ensimmäisen oikeusasteen tuomioistuin antoi tuomionsa 6. joulukuuta 1999 (asia T-85/98). Komissio kehottaa kysyjää tutustumaan tähän tuomioon. Koska asiassa ei ollut syyllistytty virkavirheeseen, kurinpitoseuraamuksen määräämiseen ei ollut aihetta. Edellä mainitussa tuomiossa ensimmäisen oikeusasteen tuomioistuin määräsi komission maksamaan korvauksena yhteensä 40 000 euroa, kun taas FIA oli vaatinut 400 000 euroa. Komissio ei pysty antamaan tietoja siitä, montako henkilötyötuntia sen oikeudellinen yksikkö käytti hoitaakseen puolustuksen ensimmäisen oikeusasteen tuomioistuimessa, joka ratkaisi asian varhaisessa vaiheessa. Henkilöstösäännöissä ja talousarviota koskevissa säännöksissä ei säädetä metodista, jonka perusteella henkilötyötunnit voitaisiin laskea. Euroopan yhteisöjen tuomioistuin totesi puolestaan (asia C-409/96T/DEP), että toimiessaan komission asiamiehinä komission virkamiehet suorittavat virkavelvollisuuksiaan, joita ei voida yksittäisessä asiassa eritellä sen mukaan, mikä osa liittyy edustamiseen ja puolustukseen. Vastauksena neljänteen kysymykseen komissio ilmoittaa, että se oli antanut väitetiedoksiannon jo 29. kesäkuuta 1999. Komissio otaksuu, että lopullinen päätös FIA:a koskevassa asiassa edistää kilpailua alan yleisradiomarkkinoilla. Lisäksi komissio vahvistaa, että se antoi vuoden 1999 joulukuussa urheilua koskevan selvityksen, jonka kysyjäkin mainitsee. Samalla komissio vahvistaa, että selvitys on sen tuorein yleistä urheilupolitiikkaa koskeva lausuma ja että kaikki sen yksiköt ottavat selvityksen huomioon alaan liittyvässä toiminnassaan.